Hofbevel: Sedibeng Water moet toevoer na talle dorpe in Vrystaat, Noordwes herstel(Foto ter illustrasie: pixabay) Die burgerregteorganisasie AfriForum het Vrydag ’n hofbevel in die Vrystaatse hooggeregshof in Bloemfontein bekom wat Sedibeng Water beveel om dadelik die watertoevoer na talle dorpe in die Vrystaat en Noordwes te herstel. Die hofbevel volg ná ’n week lange waternood wat in die Matjhabeng-, Nala- en Maquassi Hills- plaaslike munisipaliteite geheers het. Maroela Media het vroeër berig dat stakende werkers by die aanleg glo die krane weens ’n loondispuut met die waterraad toegedraai het. “Ons beskou dít as ’n reusesukses aangesien hierdie een wateraanleg ’n uitwerking op soveel munisipaliteite het. Dit is vir ons ’n oorwinning dat ons hierdie gemeenskappe se reg op waterdienste op só ’n manier kan beskerm,” sê Morné Mostert, AfriForum se bestuurder van plaaslikeregeringsake. AfriForum het verlede maand ’n dringende brief aan Sedibeng Water gerig om te versoek dat die Balkfontein-aanleg weer water aan inwoners van die dorpe in dié munisipaliteite verskaf. Dít het egter op dowe ore geval en die organisasie genoop om die hof op ’n dringende grondslag te nader. “Die departement van samewerkende regering moet saamwerk om basiese dienste soos dit in die Grondwet verseker is, te lewer.”